Diari Oficial de la Generalitat Valenciana


Sumari del DOGV 4957, del 02-03-2005 (2005/2137)

ORDE de 15 de febrer de 2005, de la Conselleria de Cultura, Educació i Esport, per la qual es convoquen ajudes per a actuacions de restauració i conservació de pintura mural.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4957

Data del DOGV
:   02-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2137


Data del document
:   15-02-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * protecció del patrimoni
    * pintura
    * arqueologia
    * suport econòmic
    * administració local
    * societat sense fins de lucre
    * ajuda pública

ORDE de 15 de febrer de 2005, de la Conselleria de Cultura, Educació i Esport, per la qual es convoquen ajudes per a actuacions de restauració i conservació de pintura mural. [2005/X2137]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix, en l'article 31.5, la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució espanyola. Estes funcions es van transferir a la Generalitat Valenciana pel Reial Decret 3.066/1983, de 13 d'octubre, i estan atribuïdes a la Conselleria de Cultura, Educació i Esport pel Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
Amb el propòsit de fomentar la restauració i conservació del patrimoni cultural valencià, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes per a la realització d'actuacions de restauració i consolidació de pintura mural sobre edificis integrants del patrimoni cultural valencià, de conformitat amb la Llei 4/98, d'11 de juny, del Patrimoni Cultural Valencià, i s'aproven les bases per què es regix esta convocatòria que figuren com a annex I a la present orde.
  
Segon
  
L'import total de les subvencions és de 79.800 euros, i serà satisfet a càrrec de l'aplicació pressupostària 49.45.84.693.80, codi línia T4442000, capítol 7, del pressupost de la Generalitat Valenciana per a l'exercici 2005.
  
DISPOSICIONS FINALS
  
Primera
  
Es delega en el director general de Patrimoni Cultural Valencià la facultat de concedir estes ajudes i de dictar les resolucions necessàries per al desplegament i execució de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé cabrà plantejar directament recurs contenciós administratiu en els terminis i davant els òrgans i pels interessats que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar de l'endemà de la publicació, a excepció de les administracions públiques que no poden interposar recurs en via administrativa, de conformitat amb el que establix l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 15 de febrer de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió d'ajudes per a actuacions de restauració i conservació de pintura mural.
  
Primera. Objecte de la convocatòria.
  
L'objecte d'esta convocatòria és la concessió d'ajudes per a actuacions de restauració i consolidació de pintura mural sobre edificis integrants del patrimoni cultural valencià, de conformitat amb la Llei 4/98, d'11 de juny, del Patrimoni Cultural Valencià.
  
Segona. Beneficiaris.
  
Podran sol·licitar estes ajudes els ajuntaments, altres entitats locals i les institucions privades sense fins de lucre de la Comunitat Valenciana que no gaudixen d'ajudes finançades a càrrec del mateix programa del pressupost de la Generalitat Valenciana per al 2005.
  
Tercera. Dotació.
  
La dotació màxima a percebre pel beneficiari serà de 13.300 euros.
  
Quarta. Sol·licituds.
  
1. Les sol·licituds es formularan segons el model d'imprés normalitzat que s'adjunta a la present com a annex II, i que figura en l'adreça d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià. Els dits impresos també podran obtindre's a les dependències de la Conselleria de Cultura, Educació i Esport, tant als servicis centrals de l'avinguda de Campanar, 32, de València, com en les seues direccions territorials d'Alacant, Castelló i València.
  
2. Les sol·licituds hauran de ser subscrites pels que tinguen la representació en cada cas, de conformitat amb la normativa d'aplicació.
  
3. Les sol·licituds aniran acompanyades dels documents següents:
  
a) Projecte simplificat de la intervenció que es pretén realitzar, presentat i firmat per una empresa o un professional competent en la matèria. S'inclourà una descripció detallada i un pressupost descriptiu o factura pro forma. Igualment, hi haurà una descripció detallada de l'estat actual de les pintures murals, completada per mitjà de la documentació fotogràfica oportuna. També ha de figurar el termini previst per a la seua execució dins dels termes preclusius que establixen les presents bases.
  
b) En cas que hi haja participació del peticionari en el finançament, compromís de cofinançament de la intervenció a realitzar, detallant expressament la quantitat d'este, adoptat per l'òrgan competent de la corporació local o entitat sense ànim de lucre.
  
c) Manteniment de tercers, segons el model de l'annex III.
  
d) Acreditar que es troben al corrent de les obligacions tributàries amb l'administració Tributària Estatal, Administració Tributària de la Comunitat Autònoma Valenciana i davant de la Seguretat Social, en els termes que establixen els articles 13 i 14 del Reglament de la Llei de Contractes de les Administracions Públiques, aprovat per Reial Decret 1.098/2001 de 12 d'octubre. Queden exonerades, amb caràcter general del compliment de les dites obligacions, les entitats locals, així com els ens i empreses a què es referix l'article 5 del text refós de la Llei d'Hisenda Pública de la Generalitat Valenciana.
  
4. El termini per a la presentació de sol·licituds serà d'un mes comptat a partir del dia següent al de la publicació d'esta orde en el Diari Oficial de la Generalitat Valenciana.
  
5. Les sol·licituds hauran de presentar-se al Registre General d'esta Conselleria o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la documentació es presenta en lloc diferent dels registres de la Conselleria de Cultura, Educació i Esport, haurà de remetre's el mateix dia una còpia d'esta per mitjà de fax a l'òrgan convocant i al número 64 7337292.
  
6. De conformitat amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en estes bases es requerirà l'interessat perquè, en el termini de 10 dies, esmene la falta, o perquè adjunte els documents preceptius, amb indicació que, si així no ho fa, se'l tindrà per desistit de la seua petició, amb la resolució prèvia que haurà de ser dictada en els termes previstos en l'article 42 de la mencionada llei.
  
7. Les actuacions que afecten béns d'interés cultural, incoats o declarats, requerixen, de conformitat amb la Llei 4/1998, d'11 de juny, del Patrimoni Cultural Valencià, autorització administrativa prèvia, per la qual cosa les sol·licituds d'ajudes amb la documentació aportada seran considerades com a sol·licituds de la dita autorització en els casos dels projectes que resulten beneficiaris de les ajudes.
  
Quinta. Criteris de prioritat i baremació.
  
1. Per a la concessió d'estes ajudes, es tindran en compte els criteris següents de prioritat i puntuació:
  
a) Criteri bàsic. Interés o valor històric i artístic
  
Pintures murals consubstancialment vinculades a béns d'interés cultural incoats o declarats, o pintures murals d'interés patrimonial, amb un informe previ de la Direcció General de Patrimoni Cultural Valencià sobre el seu interés historicoartístic. Es baremaran fins a un màxim de 5 punts.
  
b) Criteri d'oportunitat.
  
Nivells d'urgència segons l'informe dels tècnics de la Direcció General de Patrimoni Cultural Valencià. Es baremaran fins a un màxim de 5 punts.
  
c) Criteri de participació econòmica.
  
La participació del peticionari en el cofinançament es valorarà fins a un màxim de 5 punts.
  
d) Criteris addicionals fins a un màxim de 3 punts:
  
- L'execució anterior, o en l'actualitat, d'actuacions arquitectòniques sobre l'immoble que aconsellen o determinen la necessitat de la restauració proposada.
  
- L'existència d'estudis previs realitzats o supervisats per la Direcció General de Patrimoni Cultural Valencià, que aconsellen o determinen la necessitat de la restauració proposada.
  
2. Per a poder atorgar-se una subvenció s'haurà d'obtindre puntuació en el criteri bàsic. La baremació serà realitzada pels òrgans anomenats en la base sexta i com a suma dels punts obtinguts en els apartats a, b, c i d.
  
3. Si de l'examen del projecte, a l'efecte d'emetre l'autorització administrativa mencionada en el punt 7 de la base quarta, se'n considera la improcedència, esta implicarà la denegació de l'ajuda.
  
Sexta. Comissió avaluadora.
  
La proposta de concessió d'ajudes correspondrà a la comissió avaluadora, que estarà presidida pel cap del Servici de Patrimoni Arquitectònic i Mediambiental. Formaran part d'esta, com a vocals, quatre tècnics de la Direcció General de Patrimoni Cultural Valencià, que seran: el titular de la Unitat de Belles Arts i els tres inspectors territorials de Béns Mobles, un dels quals actuarà com a secretari amb veu i vot.
  
Sèptima. Resolució.
  
1. Una vegada finalitzada la corresponent valoració de les sol·licituds presentades, atenent als informes emesos pels servicis corresponents, la comissió elevarà una proposta al director general de Patrimoni Cultural Valencià, qui resoldrà l'adjudicació de les ajudes per delegació del conseller de Cultura, Educació i Esport. La resolució es publicarà en el Diari Oficial de la Generalitat Valenciana.
  
2. El termini previst per a resoldre i notificar serà de tres mesos, i el silenci produirà efectes jurídics desestimatoris, sense que per això decaiga l'obligació de l'administració de resoldre.
  
Octava. Obligacions dels beneficiaris.
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.
  
2. Els beneficiaris d'estes ajudes queden obligats, a més, a:
  
a) Acreditar davant la Conselleria de Cultura, Educació i Esport la realització de la intervenció, així com el compliment dels requisits i condicions que determinen la concessió de la subvenció.
  
b) Facilitar les actuacions de control financer que corresponen a la intervenció general, en relació amb la subvenció concedida.
  
c) Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat, procedents de qualssevol administracions o ens públics.
  
d) Acreditar que es troben al corrent de les obligacions tributàries amb l'administració Tributària Estatal, Administració Tributària de la Comunitat Autònoma Valenciana i davant la Seguretat Social, en els termes que establixen els articles 13 i 14 del Reglament de la Llei de Contractes de les Administracions Públiques aprovat per Reial Decret 1.098/2001, de 12 d'octubre. Queden exonerades, amb caràcter general, del compliment de les dites obligacions, les entitats locals, així com els ens i empreses a què es referix l'article 5 del Text Refós de la Llei d'Hisenda Pública de la Generalitat Valenciana.
  
3. Així mateix, els beneficiaris es comprometen a:
  
a) Executar la intervenció d'acord amb el projecte simplificat, i comunicar a la Direcció General de Patrimoni Cultural Valencià qualsevol modificació d'este.
  
b) Contractar l'execució de les obres i remetre a la Direcció General de Patrimoni Cultural Valencià el certificat d'acord d'adjudicació, o, si és el cas, una còpia del contracte, en els 10 dies següents a la seua adopció. A partir del moment de la contractació de les obres començarà a computar-se el termini d'execució previst en el projecte tècnic que s'adjunte a la sol·licitud inicial de l'interessat.
  
c) Assumir els majors costos que puguen produir-se respecte del cost d'adjudicació, bé per revisions de preu o per millores, imprevistos o ampliacions.
  
d) El dia anterior al d'iniciar-se l'obra, el beneficiari estarà obligat a col·locar, en lloc visible de l'exterior de l'immoble en què es realitzen les obres, un cartell de model normalitzat i ajustat al format establit per esta Conselleria, que explicitarà i quantificarà la participació financera d'esta en l'actuació.
  
Novena. Regulació del pagament.
  
1. El pagament de l'ajuda concedida es farà efectiu després de l'aportació, per part del beneficiari, abans del 31 d'octubre de 2005, de la justificació de la realització de l'actuació per mitjà de la presentació de la documentació següent:
  
a) Document comptable de reconeixement de l'obligació o còpia degudament legalitzada per a les corporacions locals, i factures per a la resta de beneficiaris, que justifique les despeses realitzades per a dur a terme l'activitat per l'import del cost total d'esta, incloent-hi les despeses objecte del cofinançament per les institucions o entitats i de la quantia de l'ajuda concedida.
  
b) Certificat de l'obra, segons el model que subministrarà la Direcció General de Patrimoni Cultural Valencià, en triple versió i subscrit i firmat pel representant de l'empresa adjudicatària i el responsable de la institució peticionària. Els certificats faran referència a obres realment executades, i no s'admetran els d'abonaments o bestretes a compte per materials, instal·lacions o equips.
  
c) Memòria descriptiva de l'obra realitzada i dels tractaments aplicats, en què s'indicarà, per mitjà de textos, fotografies, gràfics i qualsevol altre mitjà, l'estat previ del bé, les actuacions i els materials emprats, així com l'estat final d'este. La memòria haurà de ser presentada en paper i CD.
  
2. La no-execució de l'obra completa o la seua inadequació als termes del projecte aprovat, suposarà la pèrdua de la subvenció, amb audiència prèvia de l'interessat i supervisió tècnica d'esta Direcció General.
  
3. En cas que hi haja cofinançament, l'import de les obres l'adjudicació de les quals es realitze per valor inferior al pressupost presentat, s'abonarà d'acord al percentatge que corresponga, amb audiència prèvia de l'interessat.
  
Deu. Inspecció i suport tècnic.
  
La Direcció General de Patrimoni Cultural Valencià podrà inspeccionar en qualsevol moment les obres, i prestarà el suport tècnic que siga necessari per a la seua posada en marxa.
  
Onze. Publicacions.
  
1. La institució beneficiària es compromet a mencionar que ha gaudit d'una ajuda concedida per la Conselleria de Cultura, Educació i Esport en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura, Educació i Esport es reserva el dret de realitzar una publicació unitària amb totes les dades que es recullen com a resultat de la intervenció.
  
Dotze. Altres disposicions.
  
1. La Conselleria de Cultura, Educació i Esport es reserva la possibilitat de revocar la subvenció, amb audiència prèvia a l'interessat, en cas d'incompliment d'alguna de les obligacions imposades a les institucions beneficiàries.
  
2. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.
  
3. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
4. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.